पूर्व केंद्रीय मंत्री और बीजेपी नेता चमन लाल गुप्ता का निधन, कुछ दिन पहले दी थी कोरोना को मात
चमन लाल गुप्ता के बड़े बेटे अनिल गुप्ता ने बताया, ‘वह 5 मई को कोरोना वायरस से संक्रमित हो गए थे और सफल इलाज के बाद रविवार को नारायण अस्पताल से वापस घर आ गए थे।’
जम्मू: भारतीय जनता पार्टी के वरिष्ठ नेता और पूर्व केंद्रीय मंत्री चमन लाल गुप्ता का लंबी बीमारी के बाद जम्मू के गांधी नगर स्थित उनके आवास पर निधन हो गया। कुछ दिन पहले गुप्ता कोविड-19 से संक्रमित हो गए थे और सफल इलाज के बाद घर लौट आए थे। गुप्ता 87 साल के थे। उनके परिवार में उनके दो बेटे और एक बेटी है। चमन लाल गुप्ता के बड़े बेटे अनिल गुप्ता ने बताया, ‘वह 5 मई को कोरोना वायरस से संक्रमित हो गए थे और सफल इलाज के बाद रविवार को नारायण अस्पताल से वापस घर आ गए थे।’2 बार जम्मू कश्मीर बीजेपी के अध्यक्ष रहे गुप्ताअनिल गुप्ता ने बताया, ‘देर रात उनकी स्थिति अचानक बिगड़ गई और 5 बजकर 10 मिनट पर उन्होंने अंतिम सांस ली।’ चमन लाल गुप्ता का जम्मू में 13 अप्रैल 1934 को जन्म हुआ था। पिछले कुछ वर्षों से उनका स्वास्थ्य ठीक नहीं था और वह कई रोगों से ग्रस्त थे। पहली बार वह 1972 में जम्मू कश्मीर विधानसभा के सदस्य बने। वह 2008 से 2014 तक भी विधानसभा के सदस्य चुने गए। वह 2 बार जम्मू कश्मीर बीजेपी के अध्यक्ष भी रहे। चमन लाल गुप्ता 1996 में जम्मू के उधमपुर लोकसभा क्षेत्र से निर्वाचित हुए और 1998 तथा 1999 में भी उन्होंने इस सीट पर जीत हासिल की।उपराज्यपाल मनोज सिन्हा ने गुप्ता को दी श्रद्धांजलिगुप्ता 13 अक्टूबर 1999 से एक सितंबर 2001 तक नागर विमानन मंत्रालय में राज्य मंत्री थे। वह एक सितंबर 2001 से 30 जून 2002 के बीच खाद्य प्रसंस्करण उद्योग मंत्रालय के राज्य मंत्री (स्वतंत्र प्रभार) और एक जुलाई 2002 से 2004 तक रक्षा राज्य मंत्री रहे। जम्मू कश्मीर के उपराज्यपाल मनोज सिन्हा ने दिवंगत नेता को श्रद्धांजलि दी और कहा कि लोगों के कल्याण को लेकर उनके अपार योगदान के लिए उन्हें हमेशा याद किया जाएगा।